C 465/16
SK
Úradný vestník Európskej únie
6.12.2022
Utorok 3. mája 2022
82. podporuje udržateľné postupy pobrežného a námorného cestovného ruchu, pretože sú nevyhnutné pre konkurencieschopnosť oblasti Atlantického oceánu, Stredozemného a Baltského mora a tvorbu vysokohodnotných pracovných miest v modrom vzdelávaní a v modrej odbornej príprave; zdôrazňuje, že osobitná odborná príprava v oblasti činností modrého hospodárstva by prispela k zvýšeniu informovanosti o morských ekosystémoch a o potrebe ich ochrany; 83. vyzýva Komisiu, aby uskutočnila rozsiahle konzultácie s regionálnymi a miestnymi orgánmi a všetkými príslušnými zainteresovanými stranami s cieľom nájsť riešenia prispôsobené miestnym a regionálnym spoločenstvám; 84. žiada Komisiu, aby posúdila možné riešenia na podporu odolnosti odvetvia cestovného ruchu proti vplyvom budúcich pandémii alebo iných rušivých udalostí, ktoré predstavujú riziko pre činnosti v oblasti cestovného ruchu, a aby predložila vhodné iniciatívy na zlepšenie pracovných podmienok a podmienok zamestnávania pracovníkov v tomto odvetví s cieľom zvýšiť jeho atraktívnosť a pomôcť využiť plný potenciál modrého hospodárstva; 85. vyzdvihuje význam jachtingu a plachtárstva pre námorný cestový ruch; zdôrazňuje úlohu miestnej kultúry a gastronómie pri rozvoji európskeho pobrežného cestovného ruchu a význam plážového a podmorského cestovného ruchu, rybárskeho cestovného ruchu, ekoturizmu, vodných športov, odvetvia výletných plavieb; 86. zdôrazňuje význam chránených morských oblastí ako nástroja na ochranu oceánov; domnieva sa, že tieto oblasti predstavujú príležitosť na rozvoj vedeckého cestovného ruchu; 87. víta zameranie Komisie na udržateľný a „pomalý“ cestovný ruch a cieľ vypracovať podporné balíky (koncepcia pre miestne zelené dohody) na podporu zelenej transformácie miest a regiónov; berie na vedomie potenciál vzdialených ostrovov a pobrežných komunít pri zohrávaní vedúcej úlohy v tejto transformácii; 88. vyzýva Komisiu a členské štáty, aby uznali prínos morského rekreačného rybolovu a cestovného ruchu, ktorý vytvára pre modré hospodárstvo, ako aj potenciál tohto odvetvia poskytovať ďalšie hospodárske príležitosti v pobrežných komunitách; 89. vyjadruje poľutovanie nad tým, že potenciál modrého hospodárstva nebol dostatočne zohľadnený pri vypracúvaní a hodnotení národných plánov obnovy a odolnosti financovaných z nástroja NextGenerationEU; 90. požaduje vytvorenie vhodného finančného rámca na stimulovanie rozvoja modrého hospodárstva a tvorby pracovných miest, ktorý bude integrovať a koordinovať rôzne dostupné finančné nástroje – štrukturálne a investičné fondy (ENRAF, EFRR, ESF, Kohézny fond), Horizont Európa 2021 – 2027 a iné; upozorňuje na potrebu podporovať lepšie zosúladenie týchto nástrojov s potrebami zainteresovaných strán a rozsiahle šírenie súčasných príležitostí; 91. vyzýva na dôkladnú diskusiu na úrovni EÚ s týmto odvetvím, v ktorej sa zohľadnia vážne sociálno-ekonomické dôsledky pravidiel merania rybolovnej kapacity, o vplyve týchto pravidiel na rybolov a život rybárov pri súčasnom zachovaní prísnej kontroly rybolovnej kapacity; 92. zdôrazňuje strategický význam činností v oblasti stavby a opravy lodí a ich vzájomného vzťahu s inými odvetviami, ako je odvetvie námorného cestovného ruchu; nazdáva sa, že dôraz na technické inovácie a vysoko špecializované procesy, ktoré sa môžu premietnuť do ziskov pridanej hodnoty, môže viesť k tvorbe prostredia s menším vystavením medzinárodnej hospodárskej súťaži a zvrátiť trend úpadku tohto odvetvia; podporuje existenciu osobitnej podpory namierenej na obnovu a modernizáciu odvetvia stavby lodí v Európe a jeho jednotlivých zložiek; 93. konštatuje, že tradičné a malé flotily EÚ sú veľmi staré, najmä v najvzdialenejších regiónoch, že ich plavidlá majú veľmi vysoký priemerný vek a nie sú bezpečné ani pre ľudí, ktorí na nich pracujú, ani pre samotné úlovky, a opätovne zdôrazňuje potrebu podpory z ENRAF na nákup nových plavidiel bez toho, aby bolo výsledkom zvýšenie úlovkov, s dodržaním maximálnych udržateľných výnosov, a teda zlepšením ich environmentálnej výkonnosti; 94. pripomína, že rybárske flotily v najvzdialenejších regiónoch sú v niektorých prípadoch vo veľmi zlom stave a predstavujú nebezpečenstvo pre rybárov a životné prostredie; v tejto súvislosti považuje za potrebné nájsť riešenia na zlepšenie bezpečnostných a pracovných podmienok rybárov, zníženie emisií CO2 a na zlepšenie podmienok ochrany úlovkov; zdôrazňuje, že je potrebné zabezpečiť kontinuitu pri poskytovaní zdravých a vysokokvalitných bielkovín za podmienok, ktoré sú úplne bezpečné a zabezpečené, s menším vplyvom na životné prostredie a bez zvýšenia rybolovnej kapacity;